**Ҡанаттарым булһа осорға**

Ҡанаттарым булһа осорға,

Осор инем йыраҡ яҡтарға,

Күрер инем төрлө илдәрҙе,

Белер инем яңы ерҙәрҙе.

Хәтәр уйҙар башта өйрөлә:

Бына ҡанат яурындарҙа,

Күтәреләм сикһеҙ күккә,

Осоп барам офоҡтарға,

Болоттарҙы епкә теҙәм,

Йәйғорҙарҙан шыуып төшәм.

Пирамида... диңгеҙ... осам...

Һәм атылып, күккә менәм.

Шаян елдәр менән уҙышам...

Ҡош-туғандар менән серләшәм...

Экваторҙы урап үтәм...

Полюстарға барып етәм.

Етер инде, уйҙар, шашынмаң,

Ҡыҫыр хыял, мине ҡалдырың.

Ә шулай ҙа бары йәл һаман...

Булһа ине осор ҡанатың!